
Илдә дә, төбәкләрдә дә сәнәгать территорияләре белән эшнең яңа алымнарына ихтыяҗ бар икәнен күрәбез, яңа архитектур проектларга ихтыяҗ бар.

Бу хакта бүген Татарстан Республикасы Президенты Рөстәм Миңнеханов икенче Россия яшьләр архитектура биенналесында белдерде.

Чара Иннополис шәһәрендә узды.

Икенче Россия яшьләр архитектура биенналесының төп темасы узган чор архитектурасы, кулланылмый торган сәнәгать төзелмәләрен яңа функцияләр өчен үзгәртү булды.

Пленар сессияне ТР Президенты ярдәмчесе Наталия Фишман-Бекмамбетова алып барды.

"Шәһәрләрне үстерү өчен индустриаль территорияләр потенциалы. Сәнәгать мирасы белән эшләүдә яңа алымнар" пленар сессиясендәге чыгышында Рөстәм Миңнеханов билгеләгәнчә, яшьләр - яшь архитекторлар, проблемаларга яңача караучы белгечләр катнашкан чараларны үткәрү аеруча күңелле.

Безгә шундый иҗади кешеләр кирәк, диде Рөстәм Миңнеханов. "Мине инде архитектор итеп булмый", - дип шаярды ул.

Сәнәгать мирсына килгәндә, күпчелек шәһәрләр үзәкләрендә буш калган завод, предприятиеләр биналарын бүген шәһәр мәнфәгатьләре, кешеләр мәнфәгатьләренә хезмәт итәргә тиеш. Сәнәгать мирасын янә кулланырга кирәк.

Рөстәм Миңнеханов сөйләгәнчә, биенналедагы конкурс биреме дә шул темага багышланды. Яшь архитекторлар Казандагы элекккеге "Сантехприор" заводы бинасы һәм Елга порты территориясен яңача куллану ысулын тәкъдим итәчәк.

Шулай ук Рөстәм Миңнеханов сөйләгәнчә, Казан вертолетлар заводының да төп производстволарын күчерү теләге бар.

Россия төзелеш һәм ТКХ министры Владимир Якушев чыгышында Татарстан белән багланышлар актив баруын ассызыклады. Ул Рөстәм Миңнехановка шәһәр мохитен формалаштыруга зур игътибар бирүе өчен рәхмәт белдерде.

"Без шәһәрләрне, халкыбыз кәефен үзгәртәчәкбез", - диде Россия Төзелеш министрлыгы башлыгы.
Рөстәм Миңнеханов икенче Россия яшьләр архитектура биенналесында: Сәнәгать территорияләре белән эшнең яңа алымнарына ихтыяҗ бар икәнен күрәбез